**Martfű Város Polgármesterétől**

5435 Martfű, Szent István tér 1.

Telefon: 56/450-222; Fax: 56/450-186

E-mail:titkarsag@ph.martfu.hu

**ELŐTERJESZTÉS**

**a Szolnok Térségi Hulladékgazdálkodási Társuláshoz való csatlakozásra**

Martfű Város Önkormányzata Képviselő-testületének

2015. augusztus 27-ei ülésére

Előkészítette: Szász Éva jegyző

Véleményező: Pénzügyi, Ügyrendi és Városfejlesztési Bizottság

Döntéshozatal: minősített többség

Tárgyalás módja: nyilvános ülés

Tisztelt Képviselő Testület!

A Martfűi Városfejlesztési Nonprofit Kft. 2014. április 19-én kezdte meg hulladékgazdálkodási tevékenységét. A települési hulladék lerakására csak a Kecskeméti Regionális Hulladéklerakó Közszolgáltató Kft.-től kaptunk befogadó nyilatkozatot, így a szállítás heti két alkalommal Kecskemétre történt. Az időközben bekövetkezett jogszabályi változások miatt ismételten felvettük a kapcsolatot a Kétpói Hulladéklerakót üzemeltető NHSZ Kétpó Kft-vel, így 2014. december 15-től Martfű települési hulladékát a Kétpói hulladéklerakóba szállítjuk.

Tekintettel arra, hogy a Kétpói hulladéklerakó ISPA projekt keretében épült meg és az 24 önkormányzat tulajdonában van, a tulajdonosokat megillető kedvezményes lerakási díjat abban az esetben tudja önkormányzatunk igénybe venni, ha a Társuláshoz csatlakozik. Ennek érdekében tárgyalásokat kezdeményeztem Szolnok Megyei Jogú Város polgármesterével, mint a Szolnok Térségi Hulladékgazdálkodási Társulás elnökével, melynek eredményeként Martfű társult tagként a Társulásba beléphet. Ezzel lehetővé válna, hogy a települési kommunális hulladékot a tulajdonosokat megillető kedvezményes díjért, valamint a szelektíven gyűjtött zöld hulladékot ingyenesen helyezzük el a lerakóba.

A Társuláshoz való csatlakozás a térségi együttműködés szempontjából is kiemelt jelentőségű, hiszen a Szolnok Térségi Hulladékgazdálkodási Rendszer fejlesztésében (szelektív hulladékgyűjtés, hulladék udvarok létesítése, gyűjtőszigetek telepítése, eszközfejlesztések) a csatlakozást követően városunk is részt vehet.

Az előzetes egyeztetések értelmében Martfű csatlakozása esetén önkormányzatunkat vagyoni hozzájárulási kötelezettség nem terheli, csupán a hulladéklerakóba történő beszállítási kötelezettséget kell vállalnunk.

Magyarország helyi önkormányzatairól szóló 2011.évi CLXXXIX. törvény 89. §- a értelmében a Társuláshoz való csatakozásról legalább 6 hónappal korábban minősített többséggel kell dönteni. Csatlakozni naptári év első napjával lehet, ha a törvény vagy a társulási megállapodás másképpen nem rendelkezik. E szabályok alapján – mivel a Szolnok Térségi Hulladékgazdálkodási Társulás Társulási megállapodása nem rendelkezik az évközi csatlakozási lehetőségekről, önkormányzatunk leghamarabb 2017. január 1-vel csatlakozhatna.

Annak érdekében, hogy csatlakozásunk ezen időpont előtt megtörténhessen, a Társulási Tanács várhatóan szeptemberi ülésén Képviselő testületünk kérése alapján a megállapodást ennek megfelelően módosítani fogja.

Véleményem szerint a csatlakozás önkormányzatunk számára előnyös, ezért javasolom a Tisztelt Képviselő- testületnek, az alábbi határozati javaslat elfogadásával döntsön a csatlakozásról, és kezdeményezze az évközi csatlakozás érdekében a Társulási megállapodás ennek megfelelő módosítását.

Javasolom továbbá, hogy a Képviselő-testület kezdeményezze azt is, hogy a csatlakozási szándék Társulási Tanács általi jóváhagyását követően a tag önkormányzatokat megillető kedvezményeket önkormányzatunk igénybe vehesse.

Határozati javaslat:

Martfű Város Önkormányzata Képviselő-testületének

……. /2015.(…….) határozata

**A Szolnok Térségi Hulladékgazdálkodási Társuláshoz való csatlakozásról**

Martfű Város Önkormányzata Képviselő–testülete megtárgyalta a Szolnok Térségi Hulladékgazdálkodási Társuláshoz való csatlakozásról szóló előterjesztést, mely alapján az alábbi döntést hozta:

1. Martfű Város Önkormányzata csatlakozási szándékát nyilvánítja ki a Szolnok Térségi Hulladékgazdálkodási Társuláshoz.
2. Martfű Város Önkormányzata a csatlakozással a Kétpói Hulladéklerakóba beszállítási kötelezettséget vállal.
3. A Képviselő- testület kéri aSzolnok Térségi Hulladékgazdálkodási Társulás Társulási Tanácsát, hogy a társulási megállapodást úgy módosítsa, hogy önkormányzatunk évközi csatlakozása lehetővé váljon.
4. Kéri továbbá a Képviselő- testület, hogy Martfű Város Önkormányzata a csatlakozási szándék jóváhagyását követően a tagönkormányzatokat megillető kedvezményeket igénybe vehesse.

A csatlakozásról szóló Képviselő-testületi döntésről a Szolnok Térségi Hulladékgazdálkodási Társulás Társulási Tanácsát értesíteni kell.

Felelős: dr. Papp Antal polgármester

Határidő: 2015. augusztus 31.

Erről értesülnek:

1. JNSZ Megyei Kormányhivatal
2. Valamennyi képviselő helyben
3. Martfű város lakossága
4. Szolnok Térségi Hulladékgazdálkodási Társulás
5. Martfűi Városfejlesztési Nonprofit Kft.
6. Városfejlesztési és üzemeltetési iroda helyben
7. Pénzügyi és Adóügyi iroda helyben
8. Irattár

Martfű, 2015. augusztus 13.

Dr. Papp Antal

polgármester